
Az energiaszegénység térbeli megjelenésének vizsgálati lehetőségei Szegedi mintaterületek példáján

Magyarországon a lakásállomány meglehetősen változatos, magával hordozza 150-200 év különböző korszakainak lenyomatát. Egy településen belül találkozhatunk az egyszerű falusi vályogházaktól kezdve a városi polgári „palotákon” és szocialista házgyári épületeken át egészen a legmodernebb családi- és társasházakig mindenféle lakóalkalmatossággal. Az elmúlt 40 évben jelentősen javult a magyar ingatlanállomány komfortossági fokozata, hazánkban a megfelelő minőségű lakhatás nem mindenki számára elérhető, lakhatási jelentések alapján a lakóingatlanok több mint 80%-a nem felel meg a korszerű műszaki és energetikai követelményeknek. Az épületeink energiaigényét csökkenteni kell, különben a lakosok, ezen belül is az alsó- és középosztály kitetté válik az energiaáraknak. Az épületeknek kevesebb energiát kell használni, minél magasabb hatásfokkal. Jelen kutatás célja Szeged különböző övezeti és települési karakterű besorolású mintaterületeinek energiahatékonysági feltérképezése.
A kutatás két fő kérdésre keresi a választ. Az egyik, hogy a 2008 óta érvényben lévő energetikai tanúsítvány rendszer alkalmas-e mikroléptékű ingatlanpiaci és szegregációs folyamatok mérésére, feltérképezésére. A másik, hogy milyen területi mintázata van az energetikai tanúsítványoknak Szeged kiválasztott mintaterületein belül, érzékelhető-e térbeli koncentráció vagy elkülönülés tanúsítványokkal eloszlásában, illetve azok minőségében. Milyen összefüggés van a hagyományos, településmorfológiai-funkcionális övezetek és az energetikai minőség változatossága között. A kutatás során kiválasztott szegedi városrészek esetében vizsgáltam az energetikai tanúsítványok térbeli eloszlását, valamint kerestem kapcsolatot a klímaberendezéssel való ellátottság és a lakosok foglalkoztatási státusza között. A kutatáshoz 2012-2024 közötti energetikai tanúsítványokból script alapon, saját gyűjtéssel, 24 ezer rekordos adatbázist építettem, vizualizáltam és kapcsoltam össze a 2022-es népszámlálási adatokkal. A kutatás eredményeképpen megállapítható, hogy Szeged különböző településkarakterei eltérő energetikai jellegűek, melyek közül a kertvárosias övezetek a legváltozatosabbak. A kutatás eredményeképpen klasztereket képeztem a városban kijelölt 15 mintaterület népszámlálási körzeteire az ott élők foglalkozási státusza, valamint az épületek energetikai állapota alapján. Az így létrejövő klaszterek az energiaszegénység mellett a városban zajló lakáspiaci és társadalmi folyamatokról is képet adnak.



